system
Răspunde în limba română, în stilul Wikipedia, cat mai corect gramatical.
user
Ce detalii îmi poți spune despre Anton Golopenția?
assistant
Anton Golopenția (n. 12 mai 1909, Prigor, Județul Caraș-Severin – d. 26 mai 1951, închisoarea Văcărești) a fost un sociolog și geopolitician român, unul din fondatorii școlii românești de geopolitică. În 2017 a fost ales membru post-mortem al Academiei Române.

Biografie

Educație, geopolitician și geoistoric 
A fost o personalitate științifică complexă, licențiat în Drept și Filosofie, cu doctoratul obținut în Germania, unde primise o bursă și unde a intrat în contact cu lucrările geopoliticienilor germani. În perioada 1947 - 1948 a ocupat funcția de director general la Institutul Central de Statistică. A colaborat cu Dimitrie Gusti la elaborarea de studii de sociologie și filozofie. Tot sub conducerea lui Dimitrie Gusti, Anton Golopenția a turnat, împreună cu Henri Stahl, filmul sociologic Un sat basarabean – Cornova (1931). A fost unul din membrii fondatori ai revistei Geopolitică și geoistorie. Din punctul său de vedere, geopolitica este știința are studiază potențialul statelor și dinamica schimbării mediului geopolitic. În opinia sa, geopolitica trebuie să fie un fel de meteorologie politică.

IREB 
Între 1941 și 1944, o echipă de cercetători de la Institutul Național de Statistică, în frunte cu Anton Golopenția, au efectuat cercetări în regiunile Harkov și Donețk ale Ucrainei de astăzi, așa-zisa IREB (Identificarea Românilor de la Est de Bug). Rezultatele cercetărilor întreprinse între râurile Nistru și Bug, dar și dincolo de Bug, precum și rapoartele lui Golopenția au fost publicate abia în 2006, în lucrarea în două volume intitulată Românii de la Est de Bug.

Victimă a închisorii politice 
La 16 ianuarie 1950 a fost arestat pe motive politice, în dosarul Pătrășcanu; moare un an și jumătate mai târziu în penitenciarul Văcărești.

În anul 2001, la Editura Enciclopedică din București a apărut, cu introducere și anexă scrise de fiica sa, Sanda Golopenția-Eretescu volumul Anton Golopenția: ultima carte. Ea conține textul integral al declarațiilor la anchetă ale lui Anton Golopenția, aflate în Arhivele Serviciului Român de Informații.

Viată personală 
În 1939 se căsătorește cu sociologa Ștefania Cristescu, care își va semna lucrările Ștefania Cristescu-Golopenția (1908 - 1978). Cei doi copii ai lor sunt, Sanda Golopenția-Eretescu (n. 1940, București), lingvistă româncă emigrată în SUA și Dan Golopenția, cercetător științific.

Lucrări 
Statistice demografice
 Anton Golopenția; D.C. Georgescu - Populația Republicii Populare România la 25 ianuarie 1948 [The Population of the Romanian People's Republic on 25 ianuarie 1948], București, 1948, în Probleme Economice, paginile 28-45.
Memorialistică

 Ultima carte, editată de Sanda Golopenția, București, Editura Enciclopedică, 2001 
 Corespondența germană (1933–1936) / Deutsche korrespondenz (1933–1936), editată de Sanda Golopenția, Editura Spandugino, 2022,

Vezi și  
 Listă de statisticieni

Note

Bibliografie 
 Oleg Serebrian, Dicționar de geopolitică, Editura Polirom, Iași 2006

Legături externe 
 Membrii Academiei Române din 1866 până în prezent – G
Românii de la Est de Bug”- o recuperare necesară
 Un sociolog, decedat in ancheta Securității, 11 septembrie 2007, Lavinia Betea, Jurnalul Național
 „Fiecare reintoarcere este tonica“. Interviu cu Sanda GOLOPENTIA, Raluca Alexandrescu, Observator cultural - numărul 48, ianuarie 2001
 „Primejdia devierii unui destin intelectual“. Interviu cu Sanda GOLOPENTIA, Ovidiu Șimonca, Observator cultural - numărul 274, iunie 2005

Nașteri în 1909
Nașteri pe 12 mai
Decese în 1951
Decese pe 26 mai
Membri post-mortem ai Academiei Române
Bănățeni
Decese cauzate de tuberculoză
Geoistorici români
Geopoliticieni români
Români decedați în închisorile comuniste
Sociologi români